Hispaania politseinikud üritasid esmaspäeval korduvalt peletada eemale meeleavaldajaid, kes üritasid Barcelona El Prati lennujaama tungida.
Kohaliku meedia info kohaselt on viga saanud 53 inimest. Mitu meeleavaldajat peeti kinni.
Tuhanded meeleavaldajad protestivad jaama juures otsuse vastu, millega Hispaania ülemkohus mõistis vangi üheksa katalaanide separatistide juhti.
"Tänavad jäävad alati meie omaks," karjusid protestijad.
Uudisteagentuuri AFP ajakirjaniku sõnul seisid politseinikud vastamisi mitmesaja inimesega, kes loopisid neid kivide ja prügikastidega. Iga kord kui nad üritasid politseinike liinist läbi murda ja terminali jõuda, sööstsid politseinikud nende poole.
"Kui nad ei kuula meid poliitikas osalemise kaudu, siis tuleb neil meil kuulata tänavatel," ütles meeleavaldusel osalenud 26-aastane tudeng Mireia Sintes.
Piirkondliku politsei pressiesindaja kinnitas kokkupõrkeid. Tema sõnul tõrjuvad politseinikud inimesi, kes üritavad nende ahelikust läbi murda.
Lennuvälja haldav firma AENA teatas umbes 20 lennu tühistamisest, sest protestijad tõkestasid ligipääsu lennujaamale, peatasid ajutiselt rongiliikluse ning põhjustasid jaama viival teel suure liiklusummiku.
Viimastel andmetel on lennujaamas tühistatud juba paarsada lendu, sest lennukimeeskonnad pole rahvahulgast läbi pääsenud. Tühistatud on ka üks soomlaste lennuettevõtte Finnairi lend Barcelonast Helsingisse.
Toimetaja: Laur Viirand